b'\n_START_ARTICLE_\nStella Maris\n_START_PARAGRAPH_\nStella Maris (\xc3\xaen latin\xc4\x83 Stella Maris: \xe2\x80\x9eSteaua M\xc4\x83rii\xe2\x80\x9d, \xe2\x80\x9eSteaua de mare\xe2\x80\x9d) este denumirea unei capele \xc3\xaen stil bizantin, care a fost construit\xc4\x83 la Balcic \xc3\xaen 1929 la cererea reginei Maria a Rom\xc3\xa2niei, pentru momentele sale de rug\xc4\x83ciune._NEWLINE_Biserica a fost ridicat\xc4\x83 de antrepriza Agostino Fabro dup\xc4\x83 planurile arhitectului Roghabihab. Zugr\xc4\x83vit\xc4\x83 de pictorii Dumitru Br\xc4\x83escu (\xc3\xaen 1929 Pantocratorul din turla capelei), respectiv Anastase Demian \xc8\x99i Tache Papatriandafil (restul frescelor, \xc3\xaen 1930), capela este construit\xc4\x83 din piatr\xc4\x83, are \xc3\xaen fa\xc8\x9b\xc4\x83 o curte mic\xc4\x83, o f\xc3\xa2nt\xc3\xa2n\xc4\x83 \xc8\x99i pietre funerare cre\xc8\x99tine._NEWLINE_Capela face parte din a\xc8\x99a-numitul \xe2\x80\x9eCuibul Reginei", un ansamblu format din Castelul din Balcic, un pavilion de gard\xc4\x83, vila administratorului Carol Gutmann, vila prin\xc8\x9bului Nicolae, vila domni\xc8\x9bei Ileana, Mavi Dalga, Cara Dalga, Sabur Jevi, capela Stella Maris \xc8\x99i alte vile pentru suit\xc4\x83, toate \xc3\xaenconjurate de o imens\xc4\x83 gr\xc4\x83din\xc4\x83, pe malul M\xc4\x83rii Negre._NEWLINE_Exist\xc4\x83 \xc8\x99i un model pe care l-a avut Regina Maria pentru capela Stella Maris din Balcic. Este vorba de Capela Sf\xc3\xa2ntul Iacob, construit\xc4\x83 \xc3\xaen secolul XV \xc3\xaen localitatea Trikomo, un s\xc4\x83tuc din zona de nord a insulei Cipru, la 20\xc2\xa0km de Famagusta. Se pare c\xc4\x83 aceast\xc4\x83 capel\xc4\x83 a fost v\xc4\x83zut\xc4\x83 de regin\xc4\x83 cu prilejul unei c\xc4\x83l\xc4\x83torii pe Marea Mediteran\xc4\x83, \xc3\xaen anii de \xc3\xaenceput ai primei domnii a regelui Mihai al Rom\xc3\xa2niei, c\xc3\xa2nd, dup\xc4\x83 moartea regelui Ferdinand I al Rom\xc3\xa2niei, tem\xc3\xa2ndu-se de o prezumptiv\xc4\x83 lovitur\xc4\x83 de stat ce ar fi fost preg\xc4\x83tit\xc4\x83 de mare\xc8\x99alul Alexandru Averescu, a dus negocieri secrete pentru a-\xc8\x99i preg\xc4\x83ti o eventual\xc4\x83 retragere rapid\xc4\x83._NEWLINE_Conform dorin\xc8\x9bei testamentare a reginei, \xc3\xaen 1938 inima aceteia a fost depus\xc4\x83 \xc3\xaen capela Stella Maris, \xc3\xaen timp ce trupul i-a fost \xc3\xaenmorm\xc3\xa2ntat la M\xc4\x83n\xc4\x83stirea Curtea de Arge\xc8\x99._NEWLINE_Dup\xc4\x83 ce \xc3\xaen 1940 Cadrilaterul a fost cedat Bulgariei, \xc3\xaen luna septembrie a aceluia\xc8\x99i an, prin\xc8\x9besa Ileana a Rom\xc3\xa2niei a cerut aducerea la Bran a casetei cu inima reginei, care a fost depus\xc4\x83 \xc3\xaen bisericu\xc8\x9ba de lemn a castelului Bran (aflat\xc4\x83 azi la schitul Jerc\xc4\x83l\xc4\x83i din Urla\xc8\x9bi, Prahova). Un an mai t\xc3\xa2rziu, inima reginei a fost mutat\xc4\x83 \xc3\xaentr-o cript\xc4\x83 special amenajat\xc4\x83 \xc3\xaen st\xc3\xa2nca M\xc4\x83gurii Branului din apropiere, l\xc3\xa2ng\xc4\x83 spitalul de campanie nou \xc3\xaenfiin\xc8\x9bat de principesa Ileana, ce purta chiar numele "Inima Reginei"._NEWLINE_Prin\xc8\x9besa Ileana dorea s\xc4\x83 se construiasc\xc4\x83 \xc3\xaen curtea spitalului de r\xc4\x83zboi o copie a capelei Stella Maris de la Balcic, pentru a ad\xc4\x83posti vasul cu inima reginei. Datorit\xc4\x83 greut\xc4\x83\xc8\x9bilor din perioada r\xc4\x83zboiului, piatra de temelie a acesteia a fost pus\xc4\x83 abia \xc3\xaen vara lui 1947, pe malul r\xc3\xa2ului Turcu, \xc3\xaen apropierea V\xc4\x83mii Medievale, fiind sfin\xc8\x9bit\xc4\x83 de p\xc4\x83rintele Arsenie Boca de la m\xc3\xa2n\xc4\x83stirea S\xc3\xa2mb\xc4\x83ta. \xc3\x8en c\xc3\xa2teva luni, bisericu\xc8\x9ba-replic\xc4\x83 era gata. Pictura din interiorul capelei fost executat\xc4\x83 de pictorul Arthur Verona. Capela nu a mai apucat s\xc4\x83 fie sfin\xc8\x9bit\xc4\x83, \xc8\x99i nici m\xc4\x83car s\xc4\x83 ad\xc4\x83posteasc\xc4\x83 inima reginei, pentru c\xc4\x83 la finele anului 1947 regimul comunist a abolit monarhia, iar regele Mihai, \xc3\xaempreun\xc4\x83 cu m\xc4\x83tu\xc8\x99a sa principesa Ileana, a plecat \xc3\xaen exil. Inima reginei Maria a r\xc4\x83mas, astfel, \xc3\xaen cripta din st\xc3\xa2nc\xc4\x83, unde a stat 27 de ani._NEWLINE_La 5 iulie 1968, directorul Muzeului Bran, Titus N. Hasdeu, \xc3\xaenso\xc8\x9bit de mai mul\xc8\x9bi activi\xc8\x99ti de partid, au deschis cripta \xc8\x99i au for\xc8\x9bat cu r\xc4\x83ngile sarcofagul de marmur\xc4\x83 aflat \xc3\xaen interior. \xc3\x8en sarcofag au g\xc4\x83sit caseta de argint aurit cu inima reginei, caset\xc4\x83 pe care au depus-o \xc3\xaen casa de bani a Muzeului Castelului Bran._NEWLINE_\xc3\x8en martie 1971, caseta a fost transferat\xc4\x83 la Muzeul Na\xc8\x9bional de Istorie a Rom\xc3\xa2niei \xc8\x99i a fost deschis\xc4\x83. \xc3\x8en ea se g\xc4\x83sea o alt\xc4\x83 caset\xc4\x83, mai mic\xc4\x83, octogonal\xc4\x83, de argint. \xc8\x98i aceasta a fost deschis\xc4\x83. Cele dou\xc4\x83 casete au fost incluse \xc3\xaen Tezaurul Istoric al Rom\xc3\xa2niei, iar inima, introdus\xc4\x83 \xc3\xaentr-o cutie de plastic, a fost dus\xc4\x83 spre p\xc4\x83strare \xc3\xaen depozitul Muzeului Na\xc8\x9bional de Istorie a Rom\xc3\xa2niei, unde s-a aflat p\xc3\xa2n\xc4\x83 la 3 noiembrie 2015, c\xc3\xa2nd a fost dus\xc4\x83 la Castelul Regal Peli\xc8\x99or \xc8\x99i depus\xc4\x83 \xc3\xaen Camera de Aur, locul unde a b\xc4\x83tut pentru ultima oar\xc4\x83, Camera de Aur fiind declarat\xc4\x83 Capel\xc4\x83 Regal\xc4\x83._NEWLINE_Caseta octogonal\xc4\x83 din argint are o greutate de 561 g. Ea era \xc3\xaenf\xc4\x83\xc8\x99urat\xc4\x83 \xc3\xaen drapelele englez \xc8\x99i rom\xc3\xa2n \xc8\x99i introdus\xc4\x83 \xc3\xaen caseta mai mare, de 8,1 kg, din argint aurit, cu monturi de platin\xc4\x83 \xc8\x99i 307 pietre pre\xc8\x9bioase (briliante, safire \xc8\x99i rubine). Cele dou\xc4\x83 casete au fost realizate cu mult timp \xc3\xaenainte de c\xc4\x83tre bijutierul Maurice Frement. Pe o fa\xc8\x9b\xc4\x83, caseta poart\xc4\x83 inscrip\xc8\x9bia Alte\xc8\x9bei sale Regale, Principesei Maria a Rom\xc3\xa2niei \xe2\x80\x93 Doamnele rom\xc3\xa2ne, iar pe capac este reprezentat\xc4\x83 coroana regal\xc4\x83, a\xc8\x99ezat\xc4\x83 pe steagul Regatului Rom\xc3\xa2niei. Pe fe\xc8\x9bele laterale este gravat\xc4\x83 monograma \xe2\x80\x9eM\xe2\x80\x9d (de la Maria) \xc8\x99i stemele Rom\xc3\xa2niei de dinainte de 1918._NEWLINE_Capela din Bran a fost renovat\xc4\x83 \xc8\x99i resfin\xc8\x9bit\xc4\x83 \xc3\xaen anul 2005, a\xc8\x99tept\xc3\xa2nd \xc3\xaenc\xc4\x83 vremurile c\xc3\xa2nd va putea ad\xc4\x83posti inima Reginei.'